Document ID: 32001R0991

Κανονισμός (ΕΚ) αριθ. 991/2001 της Επιτροπής
της 21ης Μαΐου 2001
για την τροποποίηση του παραρτήματος της οδηγίας 92/14/ΕΟΚ του Συμβουλίου για τον περιορισμό της χρησιμοποίησης αεροπλάνων που υπάγονται στο παράρτημα 16 μέρος ΙΙ κεφάλαιο 2 τόμος 1 της σύμβασης για τη διεθνή πολιτική αεροπορία, δεύτερη έκδοση (1988)
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 92/14/ΕΟΚ του Συμβουλίου, της 2ας Μαρτίου 1992, για τον περιορισμό της χρησιμοποίησης των αεροπλάνων που υπάγονται στο παράρτημα 16 μέρος ΙΙ κεφάλαιο 2 τόμος 1 της σύμβασης για τη διεθνή πολιτική αεροπορία, δεύτερη έκδοση (1988)(1), όπως τροποποιήθηκε τελευταία από την οδηγία 1999/28/ΕΚ(2), και ιδίως το άρθρο 9α,
Εκτιμώντας τα ακόλουθα:
(1) Το άρθρο 3 την οδηγίας 92/14/ΕΟΚ παρέχει δυνατότητα εξαίρεσης για τα αεροσκάφη που απαριθμούνται στο παράρτημά της, υπό τον όρο κυρίως ότι θα εξακολουθήσουν να χρησιμοποιούνται από φυσικά ή νομικά πρόσωπα εγκατεστημένα στη χώρα όπου τα εν λόγω αεροσκάφη ήταν νηολογημένα κατά τη διάρκεια ορισμένης περιόδου αναφοράς.
(2) Το άρθρο 9α της οδηγίας 92/14/ΕΟΚ, όπως τροποποιήθηκε από την οδηγία 98/20/ΕΚ του Συμβουλίου(3), προβλέπει μια απλοποιημένη διαδικασία τροποποιήσεων του παραρτήματος προκειμένου να εξασφαλιστεί πλήρης συμμόρφωση με τα κριτήρια επιλεξιμότητας.
(3) Αφότου τέθηκε σε ισχύ η οδηγία 1999/28/ΕΚ, με την οποία τροποποιήθηκε για πρώτη φορά το παράρτημα της οδηγίας 92/14/ΕΚ βάσει της απλοποιημένης διαδικασίας, έχουν καταστραφεί ορισμένα αεροσκάφη που καλύπτονται από το παράρτημα, ενώ άλλα αφαιρέθηκαν από το νηολόγιο της αντίστοιχης χώρας. Πρέπει, συνεπώς, να διαγραφούν από το παράρτημα τα λήμματα που αντιστοιχούν σ' αυτά τα αεροσκάφη.
(4) Μερικά από τα αεροπλάνα που πληρούν τις προϋποθέσεις θα συμπληρώσουν, μέσα στο 2001, 25 έτη ηλικίας. Θα πρέπει, συνεπώς, να περιληφθούν στο παράρτημα.
(5) Είναι επίσης ευκταίο να αναπροσαρμόζεται το παράρτημα με βάση αλλαγές του κωδικού ταξινόμησης ενός αεροσκάφους που ήδη περιλαμβάνεται ή αλλαγές στην αεροπορική εταιρεία.
(6) Το περιορισμένο εύρος των τροπολογιών του παραρτήματος καθώς και ο επείγων χαρακτήρας αυτών αιτιολογούν αλλαγή του τύπου νομικού μέσου που χρησιμοποιείται.
(7) Ο παρών κανονισμός είναι ανάγκη να τεθεί σε ισχύ επειγόντως, ώστε να τεθούν χωρίς καθυστερήσεις στη διάθεση των ενδιαφερομένων μερών οι εξαιρέσεις που προβλέπει.
(8) Τα προβλεπόμενα στον παρόντα κανονισμό μέτρα είναι σύμφωνα με τη γνώμη της επιτροπής κανονισμών ασφάλειας των αερομεταφορών(4), που έχει συσταθεί βάσει του κανονισμού (ΕΟΚ) αριθ. 3922/91 του Συμβουλίου, της 16ης Δεκεμβρίου 1991, για την εναρμόνιση τεχνικών κανόνων και διοικητικών διαδικασιών στον τομέα της πολιτικής αεροπορίας(5), όπως τροποποιήθηκε τελευταία από τον κανονισμό (ΕΚ) αριθ. 2871/2000 της Επιτροπής(6),
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα της οδηγίας 92/14/ΕΟΚ τροποποιείται όπως εμφαίνεται στο παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 21 Μαΐου 2001.

Labels: 7
8
5